b'\n_START_ARTICLE_\nPihlajasaaren kuulahylky\n_START_PARAGRAPH_\nPihlajasaaren kuulahylky on Pihlajasaarten etel\xc3\xa4puolelle uponnut ven\xc3\xa4l\xc3\xa4inen ammusproomu._NEWLINE_Hylyn l\xc3\xb6ysi 1950-luvulla helsinkil\xc3\xa4inen urheilusukelluksen varhaisharrastaja Lauri Haapanen, joskin sen varsinaisen kartoituksen tekiv\xc3\xa4t Ora Patoharju ja Erkki Koivusalo hapenkierr\xc3\xa4ttimien avulla._NEWLINE_Hylyn tarkkaa alkuper\xc3\xa4\xc3\xa4 ei tunneta, mutta sen oletetaan olevan Krimin sodan aikaisen Helsingin pommituksen aikana paikalle uponnut ven\xc3\xa4l\xc3\xa4inen ammusproomu._NEWLINE_Hylky on l\xc3\xa4hes kokonaan hiekkaan vajonnut ja se makaa 2\xe2\x80\x933 metrin syvyydess\xc3\xa4. Itse hylyst\xc3\xa4 tapaa vain muutamia kaaripuita ja yksitt\xc3\xa4isi\xc3\xa4 kylkilautoja hiukan kaivelemalla, mutta niiden joukosta on l\xc3\xb6ytynyt runsaasti erilaatuisia niin t\xc3\xa4yteisi\xc3\xa4 kuin onttojakin tykinkuulia._NEWLINE_Kes\xc3\xa4ll\xc3\xa4 2008 hylky on jo varsin hajonnut eik\xc3\xa4 kuulia en\xc3\xa4\xc3\xa4 l\xc3\xb6ytynyt. Kohteena se on ollut kohtalaisen suosittu, koska se sijoittuu vallitsevalta tuulelta kohtalaisen suojaiseen lahteen._NEWLINE_Lis\xc3\xa4ksi saarten koillispuolella on runsaasti niin putki- kuin levyruutiakin, jota sinne kumottiin suuria m\xc3\xa4\xc3\xa4ri\xc3\xa4 Suomen itsen\xc3\xa4istymisen j\xc3\xa4lkeen kun saarilla olleita varastoja tyhjennettiin vanhentuneesta tykkiruudista.'